Predkladacia správa

Dohoda o obchode, rozvoji a spolupráci medzi Európskym spoločenstvom a jeho členskými štátmi na jednej strane a Juhoafrickou republikou na strane druhej (DORS) bola podpísaná v Pretórii 11. októbra 1999. Uzatvorená bola 26. apríla 2004 a  platnosť nadobudla 1. 5. 2004. SR automaticky pristúpila k dohode v zmysle článku 6 prístupovej zmluvy k EÚ.
 
V súlade s článkami 18 a 103 je potrebné DORS preskúmať do piatich rokov od nadobudnutia platnosti. V roku 2004 zmluvné strany DORS preskúmali a v spoločnom vyhlásení Rady pre spoluprácu z 23. novembra 2004 sa zhodli na potrebe vykonania jej určitých zmien a doplnení.
 
Rada EÚ dňa 17. novembra 2006 poverila Komisiu rokovaním s Juhoafrickou republikou o Dohode medzi Európskym spoločenstvom a jeho členskými štátmi na jednej strane a Juhoafrickou republikou na druhej strane, ktorou sa mení a dopĺňa DORS. Dohoda, ktorou sa mení a dopĺňa DORS, by mala byť podpísaná v mene Európskeho spoločenstva a jeho členských štátov 11. septembra 2009 v Kleinmonde, na  okraj samitu EÚ-JAR.
 
MZV predkladá materiál, ktorý sa dotýka viacerých rezortov, keďže zmeny a doplnenie DORS sa týkajú úpravy Miléniových rozvojových cieľov, zbraní hromadného ničenia, boja proti terorizmu, prania špinavých peňazí, boja proti organizovanému zločinu, medzinárodného trestného tribunálu, vedy a technológie, kultúry, spolupráce v oblasti migrácie, námornej dopravy a energetiky.
 
Revízia ustanovení DORS týkajúcich sa obchodu a záležitostí súvisiacich s obchodom je predmetom rokovaní o Dohode o hospodárskom partnerstve medzi Európskou úniou a krajinami južnej Afriky. Medzi Juhoafrickou republikou a Európskou úniou sa uzatvoril aj spoločný akčný plán na realizáciu strategického partnerstva, v ktorom sa ustanovuje rozšírenie spolupráce medzi zmluvnými stranami v mnohých oblastiach. 
 
Uzavretie predmetnej dohody nebude mať finančný, ekonomický, environmentálny vplyv ani vplyv na zamestnanosť a  podnikateľské prostredie, preto materiál neobsahuje doložku finančných, ekonomických, environmentálnych vplyvov a vplyvov na zamestnanosť a podnikateľské prostredie a je v súlade so záujmami zahraničnej politiky Slovenskej republiky. Návrh dohody je vypracovaný v súlade s medzinárodným právom, ako aj právnym poriadkom Slovenskej republiky.